Publication: Magyar Közlöny
Issue: MK-1999-3 (Year: 1999, Number: 3)
Era: 1990-2004
Section: a 2/1999. (I. 18.) KHVM rendelethez
Paragraph Index: 260

4. Az FMSZ 8.2., 8.5., 8.6. és 8.7. pontjai helyébe a következő rendelkezések lépnek, egyidejűleg a 8. pont a következő 8.9. ponttal egészül ki: „8.2. A „Kerékpárút” jelzőtáblát a kerékpárút kezdeténél kell elhelyezni. A jelzőtáblát általában a szilárd burkolatú úttal való kereszteződés után meg kell ismételni. A jelzőtábla megismétlése elegendő a menetirány szerinti második, harmadik és további útkereszteződés után, ha az így elhelyezett táblák a közúton közlekedők, valamint a kanyarodó járművek számára is folyamatosan jól láthatók. A kerékpárút végét jelzőtáblával (KRESZ 26/a. ábra) ott kell jelölni, ahol a kerékpárút megszűnik.” „8.5. Járdát sem gyalogútnak sem kerékpárútnak kijelölni nem szabad. A járdán kerékpárút kijelölhető, ha a szélessége elegendő a gyalogosok és kerékpárosok egyidejű, (de térben elkülönülő) biztonságos közlekedésére. A járdán kijelölt kerékpárutat a széleit jelző folytonos sárga színű útburkolati jellel vagy eltérő színű, illetve anyagú burkolattal kell jelölni. 8.6. Gyalog- és kerékpárútnak olyan gyalogutat vagy kerékpárutat szabad kijelölni, amelynek szélessége elegendő a gyalogosok és kerékpárosok egyidejű, biztonságos közlekedésére. 8.7. A „Gyalogút” (KRESZ 26/b. ábra), továbbá a „Gyalog- és kerékpárút” jelzőtáblát (KRESZ 26/d. és 26/e. ábra) a gyalogút, illetőleg a gyalog- és kerékpárút kezdeténél kell elhelyezni, és általában a szilárd burkolatú úttal való kereszteződése után meg kell ismételni a 8.2. pontban foglaltak értelemszerű alkalmazásával. Nem vonatkozik az ismétlési kötelezettség az ilyen utak egymással alkotott kereszteződésére. A gyalogút végét (KRESZ 26/c. ábra) és a gyalog- és kerékpárút végét (KRESZ 26/f. és 26/g. ábra) jelölni kell.” „8.9. „Az utat keresztező kerékpárút” útburkolati jellel (KRESZ 158/g. ábra) kell jelölni a kerékpárút helyét az úton. Mindig el kell helyezni a burkolati jelet, ha a kerékpárút az úttest keresztezését követően annak másik oldalán folytatódik.”

Source: https://magyarkozlony.hu/hivatalos-lapok/cb61295ea16319aeeeb1affe4c10f6de3d64d55b/dokumentumok/56430ee4dfbcea81d88aa5a6b45cdd149472ceeb/letoltes